**Svijet po mom**

Ako nešto želiš, moraš to samo jako željeti i želja će ti se ostvariti, rekla mi je mama jedno tmurno poslijepodne dok su se kapi kiše kao slap slijevale niz staklo krovnoga prozora moje sobe. Bio je to još jedan naš razgovor o svemu i svačemu, gdje ja postavljam pitanja, a ona se trudi odgovoriti na svako od njih. Zamisila sam se nad njezinom rečenicom kako nešto moraš jako željeti da bi ti se to i ostvarilo pa nisam ni primijetila da je mama izišla iz sobe, a i nekako mi se počelo spavati.

Načas sam zaklopila oči, a kad sam ih otvorila, nisam više bila u svojoj sobi. Tmurni oblaci su se razišli, a sunce je sjalo i na sve strane širilo toplinu. Djeca su trčala po livadi punoj cvijeća i leptira smijući se glasno i zarazno. Gledajući njihovu radost, i ja sam se počela smijati, a onda su se pred mojim očima počeli izmjenjivati brojni prizori kao na filmskoj traci. Vidjela sam sasvim jedan drugi svijet, svijet po mom.

Ljudi su hodali opušteno, ozarenih lica, pozdravljajući srdačno jedni druge. Djeca su veselim korakom išla u školu bez torbi i knjiga, a iz njihovog razgovora načula sam kako umjesto ocjena dobivaju bombone i čokolade te kako je škola jedno veselo i sretno mjesto gdje su nastavnici dobri i blagi prema njima, a učenici odgovorni prema svojim obvezama. Zapljeskala sam od sreće! Baš tako ja zamišljam školu u svijetu po mom.

Pratila sam ih neko vrijeme neprimjetno prolazeći širokom ulicom u kojoj su sve kuće imale uređene okućnice, pokraj velikih dječjih igrališta na kojima su se djeca bezbrižno igrala, parkova u kojima su bake i djedovi sjedili na klupama i odmarali u hladovini stabala, razgovarajući međusobno o tome kako je medicina toliko napredovala da je baš svaka bolest izlječiva. Cijelo vrijeme me pratio pjev ptica i svijet je izgledao čarobno, baš onako, po mom.

U sljedećem prizoru pogledom sam mogla obuhvatiti čitav svijet. Na cijeloj kugli zemaljskoj vladao je mir. Ljudi su živjeli u svojim domovima. Ni traga izbjegličkim kolonama i nesreći koja ih je pratila na putu u neki bolji život. Njihov život i njihova sreća bili su u njihovoj domovini, sa svojom djecom i svojim narodom. Svatko je imao posao i dobivao plaću. Nije bilo siromaštva. Planet je bio čist i uglancan. Rijeke, jezera i mora tekli su mirno svojim tokom i svijet je izgledao onako po mom – sretno i bezbrižno.

Odjednom zazvoni mobitel i probudi me. Otvorim oči i ugledam kroz prozor nebo posuto zvijezdama, pa shvatim da sam čvrsto spavala neko vrijeme. Prisjetim se maminih riječi – ako nešto jako želim, želja će se ostvariti, a ja silno želim svijet po mom! Možda se i ostvari.